गढ़वा : चचेरे भाई को पटक कर मार डाला
गढ़वा | दर थाने के चिरौंजिया निवासी बुटाई विश्वकर्मा (70 वर्ष) की हत्या 25 डिसमिल भूमि विवाद में गुरुवार को कर दी गई। इस संबंध में मृतक के पुत्र वीरेंद्र विश्वकर्मा ने बताया कि अपराह्न करीब तीन बजे पिता घर के पास चापाकल पर स्नान कर रहे थे। इसी दौरान चचेरा चाचा राजमणि विश्वकर्मा साइकिल से पहुंचे तथा मेरे पिता को गाली-गलौज करते हुए हाथापाई करने लगे। राजमणि ने मेरे पिता को जमीन पर पटक दिया तथा साइकिल से उन्हें दबाने लगे। जिससे वे छटपटाने लगे। इसी बीच राममणि विश्वकर्मा का भाई रूजय विश्वकर्मा भी वहां पहुंच गया। दोनों मिलकर गाली-गलौज करने लगे। जब तक हम वहां पहुंचे वे लोग अलग हट गए। आनन-फानन में इलाज के लिए सदर अस्पताल लेकर पहुंचे। मगर चिकित्सकों ने उन्हें मृत घोषित कर दिया।वीरेंद्र ने कहा कि 25 डिसमिल जमीन का विवाद पिछले तीन वर्षों से राजमणि विश्वकर्मा एवं उसके भाईयों से चल रहा है। इसी को लेकर वे लोग मारपीट पर हमेशा उतारू रहते हैं। घटना की सूचना थाने को दे दी गई है।
वहीं इस मामले में सदर अस्पताल के चिकित्सक डाॅ. आरएस सिंह ने कहा कि बुटाई विश्वकर्मा की मौत अस्पताल लाने से पहले ही हो चुकी थी। उसके शरीर पर कहीं भी गहरे चोट का निशान नहीं था। पुलिस को सूचना दे दी गई है। पोस्टमार्टम के बाद ही मौत के कारणों का पता चल पाएगा।
hin_Deva hin_Deva hin_Deva